Αλέξανδρος Μάρος

**«Ευαγγελική Εκκλησία Βόλου»**

Στα πλαίσια του μαθήματος «Θρησκευτικές Μειονότητες», επισκέφτηκα την Ευαγγελική Εκκλησία του Βόλου (η οποία εδράζεται στην οδό Κουμουνδούρου με Τ. Οικονομάκη) την Τετάρτη (25/10/18) στις 7.00 μ.μ., την στιγμή, δηλαδή, που ξεκίνησε το καθιερωμένο απογευματινό κήρυγμα του πάστορα Μελέτιου Μελετιάδη. Με τον κ. Μελετιάδη γνωριζόμαστε από το 2008, όταν τον πήρα μία συνέντευξη για το μάθημα «Εβραϊκές Ταυτότητες», κατά το οποίο συνέγραψα μία εργασία περί των εν Βόλω θρησκευτικών κοινοτήτων. Ύστερα, διατήρησα επαφές, πηγαίνοντας τακτικά στα εβδομαδιαία κηρύγματά του, αλλά και στις χριστουγεννιάτικες εκδηλώσεις. Ως εκ τούτου, συνάντησα αρκετά οικεία πρόσωπα την παραπάνω ημέρα. Μάλιστα, ορισμένοι εξ αυτών, ανήκαν στην «Εκκλησία των Γεδεωνιτών» (οι οποίοι αυτοταυτίζονται με τους λεγόμενους «Βαπτιστές»). Apropos, όταν ο πάστοράς τους, ο κ. Ευάγγελος, παραιτήθηκε για λόγους υγείας, τα μέλη της Εκκλησίας τους εντάχθηκαν στην Ευαγγελική Εκκλησία ως “ultima ratio”, παρά των δογματικών διαφορών και άλλων παρεξηγήσεων που είχαν δημιουργηθεί μεταξύ των δύο παστόρων, (όπως μου ανέφερε ο εκδημών κ. Ευάγγελος το 2011). Αναφορικά με την εσωτερική διαρρύθμιση της προκείμενης Εκκλησίας, στο ανατολικό τμήμα της, διαθέτει μια τράπεζα σκεπασμένη με ένα λευκό υφασμάτινο τραπεζομάντηλο και έναν μεγάλο σταυρό, ενώ δεξιά και αριστερά φέρει δύο «χριστογράμματα». Πάνω στην τράπεζα υπάρχουν δύο μαύρες υφασμάτινες θήκες-«σακούλες» για να συλλέγουν τις δωρεές των μελών, μετά από τη λήξη των κηρυγμάτων. Η Εκκλησία αυτή, επιπλέον, δεν διαθέτει εικόνες ή αγάλματα «ιερών» προσώπων, λόγω της δογματικής απόρριψης αυτών. Προ της τράπεζας, υπάρχει ένα έδρανο για το κήρυγμα του πάστορα. Κλείνοντας, όσον αφορά το τελετουργικό, η θρησκευτική τους συγκέντρωση ξεκίνησε με τη συμμετοχή όλων των παρευρισκομένων σε τραγούδια-ύμνους, τα οποία προβάλλονταν μέσω ενός «προβολέα». Εις εκ των μελών, έπαιζε πιάνο. Εν συνεχεία, αντί του κηρύγματος, ο πάστορας κάλεσε μια νεαρή φοιτήτρια του Τμήματος Παιδαγωγικού του Πανεπιστημίου Θεσσαλίας, ονόματι Πολυτίμη, μέλος της θρησκευτικής τους ομάδας, να περιγράψει την ιεραποστολική της εμπειρία στην Τανζανία (κατά την περασμένη θερινή περίοδο). Στο τέλος, αφού ο κ. Μελέτιος έκλεισε την συνάντηση με προσευχές και την «ευλογία» του, τα μέλη της Εκκλησίας του, πολλοί εξ αυτών οικείοι μου, έρχονταν να με χαιρετίσουν και να μάθουν τα νέα μου. Αυτός ο χαιρετισμός είθισται στα μέλη. Το θυμάμαι και την πρώτη φορά που εισήχθην στην Εκκλησία τους.

